b'\n_START_ARTICLE_\nCarles Garcia i Sol\xc3\xa9\n_START_SECTION_\nBiografia\n_START_PARAGRAPH_\nVa n\xc3\xa9ixer l\'any 1949 al barri barcelon\xc3\xad de Sants sent fill de Joan Garcia, catal\xc3\xa0 nascut a Baza (Andalusia), i d\'Anna Sol\xc3\xa9, natural de Gelida (Anoia). Membre d\'una fam\xc3\xadlia obrera, el pare havia estat militant de la Confederaci\xc3\xb3 Nacional del Treball (CNT). Comen\xc3\xa7\xc3\xa0 a treballar als 14 anys en un forn i m\xc3\xa9s tard fent de transportista com el seu pare. Al mateix temps feia excursionisme al Club Esqu\xc3\xad Puigmal, on de manera clandestina, s\'organitzaven classes de catal\xc3\xa0 i reunions de car\xc3\xa0cter pol\xc3\xadtic, En una d\'elles, a la Catalunya del Nord el 1969, es va reunir amb gent destacada del Consell Nacional Catal\xc3\xa0 (Josep Maria Batista i Roca, Pau Casals, etc.), on se li va oferir la possibilitat de passar a formar part d\'un possible ex\xc3\xa8rcit d\'alliberament catal\xc3\xa0. S\'hi integr\xc3\xa0 i particip\xc3\xa0 en un curs organitzat per con\xc3\xa8ixer t\xc3\xa8cniques de guerrilla, arts marcials, lluita urbana, superviv\xc3\xa8ncia a la muntanya, explosius, tir amb armes de foc, etc. Alhora, va participar en els aldarulls de protesta contra el Proc\xc3\xa9s de Burgos._NEWLINE_A comen\xc3\xa7aments de 1970 va comen\xc3\xa7ar l\'activitat armada en el grup anomenat Front d\'Alliberament Catal\xc3\xa0. Va participar en una acci\xc3\xb3 a Montju\xc3\xafc durant la celebraci\xc3\xb3 de la inauguraci\xc3\xb3 del Sal\xc3\xb3 de l\'Autom\xc3\xb2bil en qu\xc3\xa8 havia de participar-hi l\'aleshores pr\xc3\xadncep Joan Carles. Per\xc3\xb2 el 29 de maig de 1972, fou detingut per la policia amb Ramon Llorca i L\xc3\xb3pez i el 26 de setembre de 1972 fou condemnat a 20 anys de pres\xc3\xb3._NEWLINE_Ambd\xc3\xb3s foren traslladats a la pres\xc3\xb3 de Seg\xc3\xb2via per a complir la condemna. All\xc3\xad va participar en quatre vagues de fam, algunes per denunciar la situaci\xc3\xb3 dels presos pol\xc3\xadtics, per reclamar l\'amnistia i en contra dels estats d\'excepci\xc3\xb3 al Pa\xc3\xads Basc. El 6 d\'abril de 1976 va participar amb altres 28 presoners m\xc3\xa9s en la fuga de Seg\xc3\xb2via, i fou un dels quatre que aconsegu\xc3\xad arribar a Fran\xc3\xa7a, on les autoritats el van confinar a l\'illa de Yeu. All\xc3\xad va decidir d\'integrar-se als escamots especials d\'ETA (berezis), tot participant en tasques de suport i d\'altres accions fins que el 1979 va tornar de manera legal a Catalunya._NEWLINE_Ha militat a Esquerra Republicana de Catalunya. El seu nom va tornar a sortir a la llum quan va fer de mitjancer en reunions entre Josep-Llu\xc3\xads Carod-Rovira i Arnaldo Otegi el 2001 i amb membres d\'ETA a Perpiny\xc3\xa0 el setembre de 2002._NEWLINE_El dia 3 de juliol de 2008, el diari digital e-not\xc3\xadcies inform\xc3\xa0 que havia demanat donar-se de baixa d\'ERC perqu\xc3\xa8 "sent vergonya".'